ÖKO iskolai beszámoló

2015/16. tanév



Kereszténynek lenni nem pusztán elméleti dolog, hanem tettek, cselekedetek sokaságát jelenti. „ A hit cselekedet nélkül halott. „

( Jak 2,17)

Cselekedetek, amelyek a mindennapi életmódban nyilvánulnak meg, mint erőszakmentes életmód, együtt érző, toleráns viselkedés, és embertársainkért végzett önzetlen tettek.

S jelenti a tudatot, hogy a világot ajándékba kaptuk, s csak átutazók, vendégek vagyunk itt. S hogy rajtunk kívül másoknak is teremtetett ez a Föld, az állatoknak és növényeknek. S ennek a precízen megépített „szállónak” még sok-sok „turistát” kell befogadnia és vendégül látnia.

A „szálló” működőképes volt, esetleg egy-egy kilincs hiányzott, egy-egy ablak volt törött. Nem gondoltunk bele abba, hogy tetteinknek pozitív és negatív hatásai vannak, s lesznek. Beleszülettünk bizonyos környezeti attitűdökbe, átvettünk szokásokat szüleinktől, tanárainktól, a médiákból. Sokszor láttuk otthon, a reklámokban hogy a fogyasztásra inkább a pazarlás jellemző, mintsem a takarékoskodás. Nem láttuk az élettér tisztaságára való törekvést, így nem is alakultak kedvező irányban attitűdjeink. S hogy mit tettünk? Mára nyilvánvalóvá vált. A „szálló” lassan a fejünkre dől. Az ember mohóvá vált, s többet akar, mint amennyire szüksége lenne. Arisztotelésztől egyszer megkérdezték, hogy miért elégedett szegény sorsával, mire úgy válaszolt, hogy még a lehetőségei így is túlszárnyalják az igényeit. Úgy gondolom ez mára megfordult. A mai kor emberének az igényei szárnyalják túl a lehetőségeit. Ez serkenti a gazdasági növekedési kényszert. Ez az alapja a természet ilyen fokú kizsákmányolásának. S gyermekeink ebbe születnek bele, ezt szívják magukba.

Sajnos a környezetvédők sem képesek megvédeni a környezetet. Látnunk kellene, hogy a probléma belső motiváltsággal oldható meg. Véleményem szerint szükség lenne egy magasabb szintű gondolkodásmódra és egy egyszerűbb életvitelre, amely egymást generálni lenne képes.

Az igazi környezetvédelem a szívben kezdődik. Amikor képesek leszünk levetkőzni azokat a jellembeli torzulásokat, mint mohóság, kapzsiság, túlzott vágyakozás, akkor leszünk képesek megvédeni először is a legközelebbi környezetünket, saját magunkat. S majd miután megtisztultunk, s végre tisztán látunk, akkor fogjuk a városunkat és a világunkat is tisztán látni. Amíg a szívünk nem tiszta, addig a környezetvédelem is csak szavak és gyenge erőlködések sorozata. Hát ez a mi feladatunk!! A szív ilyen irányú megtisztítása. S nem csak az ÖKO munkacsoportnak, hanem mindannyiunknak.

Az idei tanév is a munkaterv elkészítésével kezdődött. Összeültünk, ötleteltünk. Voltak új ötletek, amiket szívesen és várakozásokkal telve építettem bele a munkatervbe.

Az iskola az elektromos felújítás után a takarító nénik áldozatos munkájával vált „**lakótérré**”, ahol a diákok jól érzik magukat. A tantermek megszépültek, világításuk modernebb és takarékosabb lett. Sok zöld növénnyel népesítették be a kollégák. A tantermek, szekrények rendjét, tisztaságát az idei évben is pontozzuk, versenyhelyzetet teremtve az osztályok között. Az időszakos eredmények az ÖKO faliújságon megtekinthetők. A faliújság dekorálása is havonként „ elkelt”. Sok színes gyerekmunka is kísérte az aktualitásokat.

A „ZÖLD levél program” az idei évben is elindításra került. A kritériumok ismertek az osztályok körében. Tapasztalatom, hogy vannak igen motivált osztályok, de vannak érdektelen osztályok is.

Szeptemberben részt vettünk **a Fehér-tó napján**. Megrendezésre került a hagyományos **papír- és kupakgyűjtés**. Szépen teljesítettek az osztályok, a keresett pénz az osztálykasszát gazdagította. Ebben a hónapban indult útjára a 3.b osztály életében a **Szitakötő nevű ökológiai** **program**, amely egy tanévet ölel fel. A negyedévenként megjelenő kiadványokból dolgozunk fel olvasmányokat. Én vagyok a program koordinátora, s elmondhatom, hogy megszínesíti és gazdagítja a gyerekek ismereteit, érzelmi világát. Bölcsebbek is lesznek általa. Az első negyedév a gyermeki jogokról szólt. A téli széria a szerencsét világítja meg több oldalról. A tavaszi kiadvány a vendéglátásról szólt, a nyári pedig a sárkányok világába repített bennünket. Az elvégzett tevékenységekről beszámolót kellett küldeni a program házigazdájának.

Október a „**72 óra kompromisszumok nélkül**” jegyében zajlott. A 72 óra kompromisszum nélkül egy szociális önkéntes akció, amelyet a három történelmi keresztény felekezet ( római katolikus, református, evangélikus) felkérésére az Ökumenikus Ifjúsági Alapítvány szervez, és amely Magyarország fiatalságát hívja közös összefogásra, hogy együtt tegyünk másokért, környezetünkért. Országszerte fiatalok kisebb- nagyobb csoportjai három napon, azaz 72 órán keresztül teljesítenek közhasznú feladatokat.

 Az 5. évfolyamos kisdiákok a helyi kutyamenhelyre kerékpároztak ki. A menhely környékén szemetet gyűjtöttek, etették és sétáltatták a kutyusokat. Több zsáknyi kutyatápot vittünk ki adományként. Gimnazistáink a helyi temetőben a II. világháborús katonasírokat takarították ki. Gyülekezetünk Szeretetszolgálatával karöltve több diákunk magányos, idős embernél járt kert-és udvarrendezésen.

Templomunk kertjében is szorgos kezek húzkodták össze a lehullott falevelet, gereblyézték össze a gallyakat. Az énekelni szeretők a kórház gyermekosztályán énekléssel vállaltak részt számukra ismeretlenek sorsában. Az osztályon dolgozó orvosok, nővérek üdvözölték a kezdeményezést.

A 72 órás projekt a teremtés ünnepnapi istentisztelettel zárult. Felhívtuk tanulóink figyelmét, hogy felelősséggel tartoznak a teremtett világért. Feladatuk, hogy ápolják, védjék azt, amit az Isten JÓNAK teremtett.

Október 9-én került megrendezésre az **Egészségnap**, ahol sportolási lehetőség, Vöröskeresztes mérések, mini sportágválasztó várta a diákokat. Az osztályok „egészségkosarat” készítettek. Népszerű volt a kézműves ételek udvara, a Teddy maci kórház, illetve a délutáni sorverseny, ahol a szülők is nagy kedvvel versenyeztek.

Novemberben új kezdeményezésként elindítottuk a **TEAHÁZ** programot. Öt gyógynövényt választottunk ki: csipkebogyó, hárs, menta, bodza, citromfű. Minden hónapnak más-más gyógynövény az „arca”. A hetek szerdáján a gyerekek kóstolhatják a gyógyteákat. Eleinte elzárkóztak az ízesítetlen teáktól, de a program végére megszokták a természetes ízeket. A teázáshoz plussz feladatként kapcsolódott, hogy a gyerekek gyűjtőmunkát végeztek a hónap növényéről.

A csipkebogyó saját gyűjtés volt. A diákok Horváth Tímea vezetésével kikerékpároztak Kardoskútra és ott gyűjtötték be.

Ebben a hónapban **ÖKO iskolai koordinátorképzésen** vettem részt Szegeden. Több új információ is elhangzott, amit szeretnék az iskolai programba belevinni. Ilyen az iskola ÖKO-kódexének elkészítése, ami terveim szerint a Föld napjához kapcsolódna.

Decemberben részt vettünk az **algyői karácsonyi vásáron**. Sok jó ötlettel tértünk haza. A **6.** **osztályosok** is megrendezték a mi **karácsonyi vásárunkat**. Ötletes, újrahasznosított termékeket kínáltak. Szívesen vásárolták társaik portékáikat.

Januárban kihelyeztük a **madáretetőket.** A hideg beálltával sok vendége volt az iskolaudvarnak. Szívesen gyönyörködtünk a kis jövevényekben.

Márciusban a 3. b osztály rendbe tette az **iskolai konyhakertet**. Retket, salátát és metélőhagymát vetettek bele. Az év végén boldogan takarították be a termést.

A **Madarak és fák napja** alkalmából minden alsós osztály feldolgozta az év madarát a **harist** és az év fáját a **mezei szilt**. Segítségként prezentációt kaptak, majd feladatlapot töltöttek ki.

Tavasszal diákjaink részt vettek a **Zöld Diákparlameneten.**

Májusban újra nagyszabású **papír-, kupak-, és PET palack gyűjtés** volt. A bevétel egy része az osztályoknál maradt, más része jótékonysági célra fordítódott.

Lezárult az év elején elindított **tisztasági verseny** is. Az alsó és felső tagozat legtisztább termei zöld leveleket kaptak. Lezárult az idei Zöld levél program is. Az alsó tagozaton az 1.a, a felső tagozaton a 8/6 osztály, a gimnazisták közül a 11/4 nyerte a pénzjutalmat.

Jövőre újult erővel, több új ötlettel szeretném indítani a tanévet. Jobban megmozgatni az iskola diákságát.

Feketéné Varga Mónika ÖKO munkacsoport vezető